# Pindaan jadikan AUKU relevan, capai matlamat pendidikan

Oleh [Prof Madya Dr Mohd Izani Mohd Zain](https://www.bharian.com.my/authors/prof-madya-dr-mohd-izani-mohd-zain) - April 9, 2023 @ 10:00am

bhrencana@bh.com.my

Foto hiasan.

Kenyataan Perdana Menteri, Datuk Seri Anwar Ibrahim agar Akta Universiti Kolej Universiti (AUKU) 1971 tidak wajar dimansuh, memperteguhkan lagi naratif bahawa Akta 30 itu masih lagi relevan. Seiring perubahan zaman dan tuntutan semasa, akta ini hanya perlu dipinda memandangkan sebahagian besar peruntukan masih lagi relevan serta penting.

Pendirian Anwar dalam isu ini sangat penting kerana ia suatu jaminan bahawa akta ini masih lagi diperlukan. Sebagai bekas aktivis pelajar, beliau memahami AUKU kini bukan seperti mula-mula diperkenalkan sejak lebih 50 tahun lalu. Ia sudah dipinda tujuh kali, sekali gus menggambarkan AUKU sentiasa responsif dengan perubahan sezaman.

AUKU adalah akta penting menjadi punca kuasa kepada penubuhan dan tadbir urus universiti awam (UA). Secara terperinci, AUKU mempunyai 44 seksyen, iaitu 32 seksyen berkaitan tadbir urus universiti dan Kementerian Pendidikan Tinggi (KPT), pelajar (tujuh seksyen), staf (satu seksyen) dan perkara lain dalam pengurusan UA, termasuk penganugerahan gelaran Profesor Diraja (empat seksyen).

Bagaimanapun, AUKU sering kali disalah faham apabila hanya disorot dalam konteks kebebasan pelajar terfokus dalam Seksyen 15 dan 16. Persepsi kurang tepat ini juga mempengaruhi pemikiran sekelompok anak muda di universiti untuk menolak AUKU, malah melabelkannya sebagai akta zalim, tidak demokratik dan mengongkong mahasiswa. Tindakan ini tidak ubah seperti pepatah mengatakan marahkan nyamuk, kelambu dibakar.

DISYORKAN UNTUK ANDA

Justeru, sesi pendengaran awam dianjurkan KPT baru-baru ini yang turut dihadiri Menteri Pendidikan Tinggi, Datuk Seri Mohamed Khaled Nordin bertujuan mendengar pandangan semua pihak berkepentingan terutama kumpulan mahasiswa mengenai pelaksanaan AUKU dan isu dilihat masih menghambat kebebasan mahasiswa.

Kini, selepas dipinda sebanyak tujuh kali, AUKU bakal dipinda sekali lagi pada sidang Parlimen akan datang. Melalui pindaan AUKU kelapan ini, mahasiswa akan diberikan kebebasan mengurus kewangan sendiri. Kebebasan ini sebagai tambahan kepada kebebasan berpolitik yang sudahpun dinikmati mahasiswa.

Hakikatnya, pindaan AUKU yang terus memberikan lebih banyak kebebasan kepada mahasiswa wajar dilihat dalam konteks lebih luas. Ia bukanlah semata-mata soal kebebasan dan hak. Lebih-lebih lagi, peranan universiti adalah melahirkan graduan sebagai warganegara baik.

Lima perkara utama perlu diberikan perhatian dalam hal ini.

Pertama, pindaan AUKU hendaklah bercita-cita memenuhi matlamat pendidikan. Matlamat ini terkandung dalam Falsafah Pendidikan Kebangsaan yang mahu menjana potensi individu secara menyeluruh dan bersepadu untuk mewujudkan insan seimbang dan harmonis dari segi intelek, rohani, emosi dan jasmani.

Justeru, pindaan AUKU memberikan kebebasan kepada mahasiswa wajar menjadikan mereka insan holistik dan seimbang, bukannya manusia hanya tahu menuntut kebebasan tanpa arah serta tujuan.

Kedua, pindaan AUKU memberi banyak pemerkasaan kepada mahasiswa tidak bermakna mereka mempunyai kebebasan mutlak. Kebebasan mengurus kewangan misalnya yang akan diberikan selepas pindaan AUKU hujung tahun ini, mesti dipertanggungjawabkan. Di sini letaknya kepentingan integriti dan nilai memelihara kebebasan agar terus dipandu secara bijaksana dan tanggungjawab.

Ketiga, kebebasan berpolitik mesti melangkaui politik kepartian. Ia mesti bersifat politik membina negara. Oleh itu, penubuhan cawangan parti politik di kampus tidak dibenarkan. Sebaliknya, kebebasan berpolitik pelajar mesti memperlihatkan lebih banyak penyertaan mahasiswa membangunkan negara dengan tawaran dan idealisme sendiri yang kreatif lagi inovatif.

Keempat, pindaan AUKU tidak sama sekali melupakan peranan Hal Ehwal Pelajar (HEP). Kebebasan mahasiswa dalam mengurus hal ehwal mereka bukan bererti HEP tidak lagi mempunyai sebarang fungsi. Kebebasan mahasiswa masih memerlukan bimbingan khususnya daripada HEP.

Menteri Pendidikan Tinggi ketika membuat penggulungan di Dewan Rakyat pada 8 Mac lalu sudah menjawab pertanyaan ahli Parlimen yang masih musykil mengenai kewujudan HEP dalam konteks pemerkasaan mahasiswa. Menurut beliau, pihak HEP sebenarnya mempunyai mandat dan tanggungjawab peringkat makro lebih besar.

**Tumpu pembangunan mahasiswa**

Tugas hakiki mereka bukan mengawal dan menguruskan perkara bersifat mikro. Sebaliknya, menumpukan pembangunan mahasiswa, membuka jaringan kerjasama dengan masyarakat dan industri, merancang strategi meningkatkan kebolehpasaran serta pelbagai tugas strategik lain seperti keusahawanan sosial dan inovasi sosial.

"Malah, inilah juga amalan universiti cemerlang terkemuka dunia masih mengekalkan HEP. Misalnya, Student Service Centre, University of Cambridge: Office of Provost – Student Affairs, Harvard University: Division of Student Life, MIT: Office of Student Affairs, National University of Singapore dan Seoul National University serta Student Affairs Division, University of Queensland," jelas Khaled.

Kelima, proses santuni AUKU memerlukan kepemimpinan baik, positif, berjiwa besar, cakna dan sentiasa memandang ke hadapan. Bukan pemimpin mahu menghapuskan legasi untuk membawa legasi peribadi. Dalam hal ini, faktor Perdana Menteri yang juga bekas aktivis pelajar dan Menteri Pendidikan Tinggi yang berpengalaman menguruskan pindaan AUKU pada 2012 menjadi tonggak kepada penambahbaikan AUKU.

Secara tuntasnya, AUKU adalah akta yang masih diperlukan dalam konteks pengurusan dan tadbir urus UA. Seksyen yang selama ini dianggap menyekat kebebasan mahasiswa sudahpun hampir semua dipinda bagi mengupayakan bakat dan potensi mahasiswa.

Jika selepas ini masih ada peruntukan dilihat mengongkong kebebasan mahasiswa, ia perlu dirunding dan dibincang secara bersama bagi mendapatkan kata sepakat. Inilah nilai kerjasama ditekankan menteri sewaktu menutup sesi pendengaran awam baru-baru ini.

Semua pihak perlu menyokong proses pindaan AUKU selepas ini bagi memastikan akta ini terus relevan bagi kebaikan dan manfaat mahasiswa kita, sekali gus mencapai matlamat pendidikan seperti dihasratkan.

**Penulis adalah Timbalan Naib Canselor (Hal Ehwal Pelajar dan Alumni), Universiti Malaysia Terengganu (UMT)**